Na temelju članka 35. stavka 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 142/12, 9/13, 137/15, 123/17, 98/19, 144/20) te članka 32. stavka 1. točke 26. Statuta Grada Vukovara („Službeni vjesnik“ Grada Vukovara broj 4/09, 7/11, 4/12, 7/137/15, 1/18, 2/18-pročišćeni tekst, 7/19 – Odluka Ustavnog suda Republike Hrvatske, 3/20, 3/21, 15/22), Gradsko vijeće Grada Vukovara, na \_\_\_. sjednici održanoj \_\_\_\_\_\_\_\_\_\_\_\_ 2024. godine, donosi

**PRAVILNIK O NAGRAĐIVANJU UČENIKA I MENTORA OSNOVNIH ŠKOLA, UČENIKA SREDNJIH ŠKOLA I STUDENATA GRADA VUKOVARA**

**I. OPĆE ODREDBE**

Članak 1.

Ovim Pravilnikom (u daljem tekstu: Pravilnik) utvrđuju se nagrade Grada Vukovara za posebna postignuća učenika i mentora osnovnih škola, učenika srednjih škola i redovnih studenata s područja grada Vukovara te opći uvjeti, kriteriji, postupak i način dodjele nagrade.

Riječi i pojmovi koji se koriste u ovom Pravilniku, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

Nagrade se dodjeljuju:

* učenicima osnovnih škola i njihovim mentorima za posebna postignuća i ostvarene rezultate na državnim natjecanjima, susretima i smotrama iz programa Agencije za odgoj i obrazovanje te Hrvatskog školskog sportskog saveza
* na prijedlog Škole, učenicima osnovnih škola koji su ostvarili izvrsne rezultate tijekom osnovnoškolskog obrazovanja te su predloženi za učenika generacije
* na prijedlog Škole, učenicima srednjih škola koji su ostvarili izvrsne rezultate tijekom srednjoškolskog obrazovanja te su predloženi za učenika generacije
* redovnim studentima s prebivalištem na području grada Vukovara koji su ostvarili izvrstan uspjeh u akademskoj godini te ostvarili maksimalan broj ECTS bodova.

**II. KRITERIJI I MJERILA ZA DODJELU NAGRADE**

Članak 3.

Nagrade učenicima i mentorima osnovnih škola dodjeljuju se za pojedinačni rezultat ili skupni rezultat za osvojeno jedno od prva tri mjesta na državnom natjecanju u školskoj godini za koju se nagrada dodjeljuje.

Nagrada učeniku generacije osnovne škole dodjeljuje se učeniku uzornog ponašanja za ostvaren opći uspjeh, ukoliko je bio izvrstan u svakom pojedinom razredu školovanja s prosjekom ocjena od 4.50 do 5.00, te je ostvario izvrsne rezultate u izvannastavnim, izvanškolskim aktivnostima i natjecanjima koja su doprinijela promicanju ugleda škole i zajednice u kojoj učenik živi.

Iznimno, nagrada učeniku generacije Osnovne škole Josipa Matoša dodjeljuje se učeniku za opći uspjeh, uzorno vladanje, sudjelovanje i/ili ostvareni rezultat u nastavnim, izvannastavnim i izvanškolskim aktivnostima tijekom cjelokupnog osnovnoškolskog obrazovanja.

Nagrada učeniku generacije srednje škole dodjeljuje se učeniku uzornog ponašanja za ostvaren opći uspjeh, ukoliko je bio izvrstan u svakom pojedinom razredu školovanja s prosjekom ocjena od 4.50 do 5.00, te je ostvario izvrsne rezultate u izvannastavnim, izvanškolskim aktivnostima i natjecanjima koja su doprinijela promicanju ugleda škole i zajednice u kojoj učenik živi.

Nagrada redovnom studentu dodjeljuje se za izvrstan uspjeh ostvaren u akademskoj godini i to s prosjekom ocjena od 4.50 do 5.00, uz uvjet da je ostvario maksimalan broj ECTS bodova u akademskoj godini za koju se nagrada dodjeljuje.

**III. POSTUPAK PODNOŠENJA PRIJEDLOGA ZA DODJELU NAGRADE**

Članak 4.

Javni poziv za dodjelu nagrada iz članka 2. ovoga Pravilnika raspisuje nadležni Odjel za obrazovanje (u daljem tekstu: Odjel).

Pozivom se utvrđuju uvjeti i postupak prijave za dodjelu nagrade, rok za dostavu prijave za dodjelu nagrade, a isti se objavljuje na službenim internetskim stranicama Grada Vukovara za nagrade učenicima i mentorima osnovnih škola te nagrade učenicima srednjih škola, dok se poziv za nagrade redovnim studentima objavljuje još i u „Vukovarskim novinama“.

Članak 5.

Poziv za dodjelu nagrade učenicima i mentorima osnovnih škola za posebna postignuća i ostvarene rezultate na državnim natjecanjima, susretima i smotrama se u pravilu upućuje u mjesecu rujnu tekuće godine, a za dodjelu nagrade za prethodnu školsku godinu.

Poziv za dodjelu nagrade učeniku generacije osnovne škole se u pravilu upućuje u mjesecu rujnu tekuće godine, a za dodjelu nagrade učeniku koji je osnovnoškolsko obrazovanje završio u prethodnoj školskoj godini.

Poziv za dodjelu nagrade učeniku generacije srednje škole se u pravilu upućuje u mjesecu rujnu tekuće godine, a za dodjelu nagrade učeniku koji je srednjoškolsko obrazovanje završio u prethodnoj školskoj godini.

Poziv za dodjelu nagrade redovnom studentu se u pravilu upućuje u mjesecu listopadu tekuće godine, a za dodjelu nagrade za prethodnu akademsku godinu.

Članak 6.

Prijavnicu za dodjelu nagrade učeniku i mentoru osnovne škole (pojedinačni rezultat) te Školi za ostvareni rezultat grupe učenika i mentora osnovne škole (skupni rezultat) podnosi Škola na temelju Javnog poziva te ista mora biti dokumentirana i sadržavati:

* naziv i sjedište predlagatelja, OIB, IBAN žiro-računa
* ime i prezime učenika, adresa prebivališta, razred, OIB, IBAN žiro-računa
* ime i prezime mentora, adresa prebivališta, OIB, IBAN žiro-računa
* razinu i naziv državnog natjecanja
* podatak o ostvarenom rezultatu na državnom natjecanju (preslika diplome-priznanja)
* pisano obrazloženje prijedloga Škole.

Članak 7.

Prijavnicu za dodjelu nagrade učeniku generacije osnovne škole za opći uspjeh u nastavnim, izvannastavnim i izvanškolskim aktivnostima ostvaren tijekom cjelokupnog osnovnoškolskog obrazovanja podnosi Škola na temelju Javnog poziva te ista mora biti dokumentirana i sadržavati:

* naziv i sjedište predlagatelja, OIB, IBAN žiro-računa
* ime i prezime učenika, adresa prebivališta, OIB, IBAN žiro-računa
* preslike svjedodžbi od 1. do 8. razreda
* preslike pohvalnica, priznanja i sl.
* pisano obrazloženje prijedloga Škole.

Prijavnicu za dodjelu nagrade učeniku generacije Osnovne škole Josipa Matoša podnosi Škola na temelju Javnog poziva te ista mora biti dokumentirana i sadržavati:

* naziv i sjedište predlagatelja, OIB, IBAN žiro-računa
* ime i prezime učenika, adresa prebivališta, OIB, IBAN žiro-računa
* preslike pohvalnica, priznanja i sl.
* pisano obrazloženje prijedloga Škole.

Članak 8.

Prijavnicu za dodjelu nagrade učeniku generacije srednje škole podnosi Škola na temelju Javnog poziva te ista mora biti dokumentirana i sadržavati:

* naziv i sjedište predlagatelja, OIB, IBAN žiro-računa
* ime i prezime učenika, adresa prebivališta, OIB, IBAN žiro-računa
* preslike svjedodžbi svih razreda
* preslike pohvalnica, priznanja i sl.
* pisano obrazloženje prijedloga Škole.

Članak 9.

Prijavnicu za dodjelu nagrade redovnom studentu za ostvareni izvrsni rezultat u akademskoj godini pokreće student osobnom prijavom na Javni poziv.

Prijavnica za dodjelu nagrade studentu za izvrsnost mora biti dokumentirana i sadržavati:

* presliku osobne iskaznice studenta
* presliku IBAN-a žiro-računa studenta
* Uvjerenje o prebivalištu izdano od dana objave Poziva iz kojega je razvidno da ima prebivalište na području grada Vukovara, kontinuirano od početka akademske godine za koju se dodjeljuje nagrada
* Potvrdu ustanove u sustavu visokog obrazovanja u Republici Hrvatskoj, kojom dokazuju da su u redovnom statusu u akademskoj godinu za koju se dodjeljuje nagrada ostvarili izvrstan uspjeh s prosjekom ocjena od 4.50 do 5.00 te ostvarili maksimalan broj ECTS bodova u akademskoj godini za koju se dodjeljuje nagrada.

Članak 10.

Provedbu administrativno-tehničkih i stručnih poslova vezanih uz prijavu za dodjelu nagrade iz članka 2. ovoga Pravilnika provodi Odjel.

Prijavnica za dodjelu nagrade učenicima i mentorima osnovne škole, učeniku generacije osnovne škole te učeniku generacije srednje škole, koju podnosi Škola, treba biti potpuna, a ukoliko prijavnica nije potpuna i ne sadrži dovoljno podataka da bi se o njoj moglo odlučivati, Odjel može zatražiti dopunu prijavnice s naznakom roka za dopunu podataka.

Prijavnica za dodjelu nagrade redovnom studentu, koja nije podnesena u skladu s odredbama članka 9. ovoga Pravilnika neće se uzimati u razmatranje, a prijavitelj nema pravo podnijeti prigovor.

Nakon obrade pristiglih prijava, Odjel priprema Prijedlog za dodjelu nagrade te isti dostavlja gradonačelniku.

Na temelju prijedloga Odjela, gradonačelnik donosi Odluku o dodjeli nagrade (u daljem tekstu: Odluka) sukladno članku 2. ovoga Pravilnika.

**IV. ODREĐIVANJE BROJA I VISINE NAGRADE I ISPLATA NAGRADE**

Članak 11.

Sredstva za dodjelu nagrade učenicima i mentorima osnovnih škola, učenicima generacije osnovnih škola, učenicima generacije srednjih škola i redovnim studentima osiguravaju se u Proračunu Grada Vukovara.

Članak 12.

Nagrade se mogu dodijeliti kao novčana nagrada i pisano priznanje, a o čemu gradonačelnik donosi odluku.

Članak 13.

Odluku o broju i visini nagrade, kao i pisanog priznanja, na prijedlog Odjela, utvrđuje gradonačelnik Odlukom sukladno raspoloživim proračunskim sredstvima.

Članak 14.

Novčana nagrada se isplaćuje na račun:

* učenika i njegovog mentora za pojedinačni rezultat ostvaren na državnom natjecanju
* ako učenik ima više mentora, nagrada (pojedinačni rezultat) se mentorima dijeli na jednake dijelove
* mentora za skupni rezultat ostvaren na državnom natjecanju
* ako ima više mentora, nagrada (skupni rezultat) se mentorima dijeli na jednake dijelove
* Škole za skupni rezultat ostvaren na državnom natjecanju.

Škola je dužna uplaćena sredstva nagrade za skupni rezultat ostvaren na državnom natjecanju utrošiti za potrebe nagrađene ekipe te o tome podnijeti Izvješće nadležnom Odjelu najkasnije do završetka tekuće školske godine u kojoj je dodijeljena nagrada.

Novčana nagrada se isplaćuje na račun učenika osnovne škole.

Novčana nagrada se isplaćuje na račun mentora/ima osnovne škole.

Novčana nagrada se isplaćuje na račun Osnovne Škole.

Novčana nagrada se isplaćuje na račun učenika generacije osnovne škole.

Novčana nagrada se isplaćuje na račun učenika generacije srednje škole.

Novčana nagrada se isplaćuje na račun redovnog studenta.

**V. ZAVRŠNE ODREDBE**

Članak 15.

Ovaj Pravilnik stupa na snagu osmog dana od dana objave u „Službenom vjesniku“ Grada Vukovara.

REPUBLIKA HRVATSKA

VUKOVARSKO-SRIJEMSKA ŽUPANIJA

GRAD VUKOVAR

GRADSKO VIJEĆE

KLASA: 011-03/24-01/2

URBROJ: 2196-1-01-24-2

Vukovar, \_\_\_\_\_\_\_\_ 2024.

Predsjednik Gradskog vijeća:

 Željko Sabo, teolog

**OBRAZLOŽENJE**

1. **PRAVNI TEMELJ ZA DONOŠENJE PRAVILNIKA O NAGRAĐIVANJU UČENIKA I MENTORA OSNOVNIH ŠKOLA, UČENIKA SREDNJIH ŠKOLA I STUDENATA GRADA VUKOVARA**

Zakonska osnova za donošenje ovoga Pravilnika sadržana je u odredbi članka 32. stavka 1. točke 26. Statuta Grada Vukovara („Službeni vjesnik“ Grada Vukovara broj 4/09, 7/11, 4/12, 7/137/15, 1/18, 2/18-pročišćeni tekst, 7/19 – Odluka Ustavnog suda Republike Hrvatske, 3/20, 3/21, 15/22) kojim Gradsko vijeće Grada Vukovara donosi odluke i druge opće akte koji su mu stavljeni u djelokrug zakonom i podzakonskim aktima, a sukladno kojima mjere i aktivnosti u području osnovnoškolskog, srednjoškolskog i visokoškolskog obrazovanja obuhvaćaju nagrađivanje učenika i mentora osnovnih škola, učenika srednjih škola i redovnih studenata Grada Vukovara, kao priznanje i poticaj za posebna postignuća za vrijeme redovnog obrazovanja, a čije donošenje predlažemo.

1. **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI DONOŠENJEM ODLUKE**

Grad Vukovar je prošle 2023. godine po prvi puta novčano nagradio učenike i mentore osnovnih škola na području grada Vukovara za posebna dostignuća i rezultate na državnim natjecanjima u školskim i sportskim programima koja se odvijaju prema programu Agencije za odgoj i obrazovanje te Hrvatskog školskog sportskog saveza. Ovom mjerom Grad Vukovar želi potaknuti darovitost učenika osnovnih škola na području grada Vukovara koji će, uz stručno vodstvo njihovih mentora, ostvarivati izvrsna postignuća na državnim natjecanjima u školskim i sportskim programima, a na ponos svome gradu.

Ove godine, nadležni upravni Odjel predlaže i nagradu za učenika generacije osnovne i srednje škole, kojega će predložiti osnovne i srednje škole na području grada Vukovara. Nagrada za učenika generacije osnovne škole bit će namijenjena učenicima koji su, za vrijeme cjelokupnog osnovnoškolskog obrazovanja, izvrsni s prosjekom ocjena u svakom pojedinom razredu od 4.50 do 5.00, a koji su ostvarili izvrsne rezultate u izvannastavnim i izvanškolskim aktivnostima, a pri tome bili uzornog vladanja te svojim zalaganjem i izvršnošću promicali ugled škole i zajednice u kojoj žive.

Iznimno, nagrada učeniku generacije Osnovne škole Josipa Matoša dodijelit će se učeniku za opći uspjeh, uzorno vladanje, sudjelovanje i/ili ostvareni rezultat u nastavnim, izvannastavnim i izvanškolskim aktivnostima ostvarenim tijekom cjelokupnog osnovnoškolskog obrazovanja, uz skretanje pozornosti na brigu Grada o djeci s poteškoćama i njihovoj integraciji u društvo.

Nagrada za učenika generacije srednje škole bit će namijenjena učenicima koji su, za vrijeme cjelokupnog srednjoškolskog obrazovanja, izvrsni s prosjekom ocjena u svakom pojedinom razredu od 4.50 do 5.00, a koji su ostvarili izvrsne rezultate u izvannastavnim i izvanškolskim aktivnostima, pri tome bili uzornog vladanja te svojim zalaganjem i izvršnošću postali primjerom mladima koji će nastaviti obrazovanje i stečenim znanjem doprinijeti zajednici u daljnjem razvoju. Prijedloge za nagrade učenicima osnovnih i srednjih škola na području grada Vukovara podnosi Škola.

Već duži niz godina, odnosno od akademske godine 2014./2015., Grad Vukovar novčano nagrađuje redovne studente s područja grada Vukovara koji su postigli izvrstan uspjeh, a obrazuju se u sustavu visokog obrazovanja na području Republike Hrvatske. Vukovarski redovni studenti do sada su bili nagrađivani iz studijskih programa: Učiteljski studij, Međunarodni odnosi, Hrvatski jezik i književnost, Menadžment u kulturi i kreativnim industrijama, Mediji i odnosi s javnošću, Dentalna medicina, Fizioterapija, Psihologija, Menadžment, Rani i predškolski odgoj i obrazovanje, Kultura, mediji i menadžment, Pedagogija, Njemački jezik i književnost, Kineziologija, Edukacijska rehabilitacija, Kemijsko inženjerstvo u zaštiti okoliša, Medicina, Farmacija, Građevinarstvo, Kemijska tehnologija, Primijenjene umjetnosti, Povijest te drugih studijskih programa. Također, ovom mjerom Grad Vukovar simboličnom novčanom nagradom želi odati priznanje studentima za postignute uspjehe u redovnom obrazovanju te zadržati mlade ljude u svome gradu, a isto tako prihvatiti njihov obol, odnosno doprinos koji će u budućnosti dati u razvoju lokalne zajednice.

Tijekom proteklih godina, za svaku se novu obrazovnu godinu donosila pojedinačna Odluka od strane gradonačelnika. Ovim prijedlogom za donošenje novog Pravilnika o nagrađivanju učenika i mentora osnovnih škola, učenika srednjih škole i studenata Grada Vukovara, cilj je objediniti kategorije nagrađivanja, kako u sustavu osnovnoškolskog i srednjoškolskog obrazovanja, tako i u sustavu visokog obrazovanja u jedan akt koji će donijeti Gradsko vijeće Grada Vukovara.

1. **OCJENA SREDSTAVA POTREBNIH ZA PROVOĐENJE ODLUKE TE NAČIN**

**KAKO ĆE SE OSIGURATI**

Za provođenje ovoga Pravilnika, sredstva se osiguravaju u Proračunu Grada Vukovara.

1. **OBRAZLOŽENJE ODREDBI PRIJEDLOGA PRAVILNIKA**

Uz članak 1.

Reguliraju se opće odredbe za nagrade učenika i mentora osnovnih škola, učenika srednjih škola i redovnih studenata (opći uvjeti, kriteriji, postupak i način dodjele nagrade).

Utvrđuju se riječi i pojmovi koji se koriste u ovom Pravilniku, a odnose se jednako na muški i ženski rod.

Uz članak 2.

Regulira se pravo na dodjelu nagrade.

Uz članak 3.

Reguliraju se kriteriji i mjerila za dodjelu nagrade.

Uz članak 4.

Regulira se poziv za dodjelu nagrade (nadležnost za raspisivanje i objava).

Uz članak 5.

Regulira se pokretanje postupak poziva za dodjelu nagrade (mjesec).

Uz članak 6.

Regulira se postupak podnošenja prijave za dodjelu nagrade učeniku i mentoru osnovne škole te sadržaj prijave.

Uz članak 7.

Regulira se postupak podnošenja prijave za dodjelu nagrade učeniku generacije osnovne škole te sadržaj prijave.

Uz članak 8.

Regulira se postupak podnošenja prijave za dodjelu nagrade učeniku generacije srednje škole te sadržaj prijave.

Uz članak 9.

Regulira se postupak podnošenja prijave za dodjelu nagrade redovnom studentu te sadržaj prijave.

Uz članak 10.

Regulira se nadležnost za provedbu administrativno-tehničkih i stručnih poslova uz prijavu.

Uz članak 11.

Regulira se osiguranje sredstava za nagrade.

Uz članak 12.

Regulira se vrsta nagrade.

Uz članak 13.

Regulira se nadležnost za donošenje odluke o broju i visini nagrade kao i pisanog priznanja.

Uz članak 14.

Regulira se isplata novčane nagrade za učenika i mentora osnovne škole i za Školu, učenika generacije osnovne škole, učenika generacije srednje škole te redovnog studenta.

Uz članak 15.

Regulira se stupanje na snagu ovoga Pravilnika.